title: Regulamentul de punere în aplicare (UE) 2017/2091 al Comisiei din 14 noiembrie 2017 privind nereînnoirea aprobării substanței active iprodion, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei (Text cu relevanță pentru SEE. )

text:
               15.11.2017

               RO

               Jurnalul Oficial al Uniunii Europene

               L 297/25

         REGULAMENTUL DE PUNERE ÎN APLICARE (UE) 2017/2091 AL COMISIEI
   din 14 noiembrie 2017
   privind nereînnoirea aprobării substanței active iprodion, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 20 alineatul (1) și articolul 78 alineatul (2),
   întrucât:

               (1)

               Prin Directiva 2003/31/CE a Comisiei (2), iprodionul a fost inclus ca substanță activă în anexa I la Directiva 91/414/CEE a Consiliului (3).

               (2)

               Substanțele active incluse în anexa I la Directiva 91/414/CEE se consideră a fi fost aprobate în temeiul Regulamentului (CE) nr. 1107/2009 și sunt menționate în partea A din anexa la Regulamentul de punere în aplicare (UE) nr. 540/2011 al Comisiei (4).

               (3)

               Aprobarea substanței active iprodion, în condițiile menționate în partea A din anexa la Regulamentul de punere în aplicare (UE) nr. 540/2011, expiră la 31 octombrie 2018.

               (4)

               În conformitate cu articolul 1 din Regulamentul de punere în aplicare (UE) nr. 844/2012 al Comisiei (5), s-a depus o cerere de reînnoire a aprobării iprodionului, în termenul prevăzut la articolul respectiv.

               (5)

               Solicitantul a transmis dosarele suplimentare necesare în conformitate cu articolul 6 din Regulamentul de punere în aplicare (UE) nr. 844/2012. Statul membru raportor a constatat că cererea este completă.

               (6)

               Statul membru raportor, în colaborare cu statul membru coraportor, a pregătit un raport de evaluare a reînnoirii aprobării, pe care l-a transmis, la data de 3 noiembrie 2015, Autorității Europene pentru Siguranța Alimentară („autoritatea”) și Comisiei.

               (7)

               Autoritatea a comunicat solicitantului și statelor membre raportul de evaluare a reînnoirii aprobării, în vederea formulării de observații, și a transmis Comisiei observațiile primite. De asemenea, autoritatea a pus la dispoziția publicului dosarul suplimentar rezumativ.

               (8)

               La 8 iunie 2016, autoritatea a comunicat Comisiei concluzia (6) sa cu privire la probabilitatea ca substanța iprodion să îndeplinească criteriile de aprobare prevăzute la articolul 4 din Regulamentul (CE) nr. 1107/2009. Autoritatea a concluzionat că există o probabilitate mare ca, în urma utilizărilor reprezentative evaluate, expunerea apelor subterane la metaboliții relevanți ai iprodionului să depășească limita parametrică de 0,1 μg/l pentru apa potabilă în toate scenariile pertinente pentru apele subterane; se preconizează că unul dintre metaboliții relevanți chiar va depăși 0,75 μg/l în toate scenariile pertinente pentru apele subterane. În plus, autoritatea a concluzionat, de asemenea, că există un risc ridicat pe termen lung pentru organismele acvatice.

               (9)

               În plus, în ceea ce privește un metabolit găsit sub formă de reziduuri în plante și ca impuritate în materialul tehnic, autoritatea a concluzionat că potențialul genotoxic nu poate fi exclus și, prin urmare, stabilirea valorilor de referință pentru metabolitul respectiv nu poate fi confirmată pe baza informațiilor disponibile. Mai mult, pe baza informațiilor disponibile, evaluarea riscului alimentar nu a putut fi finalizată, deoarece nu este posibil să se stabilească definițiile reziduurilor pentru evaluarea riscurilor; cu toate acestea, nu a putut fi exclus un risc acut pentru consumatori. În cele din urmă, evaluarea riscului pe termen lung pentru mamiferele sălbatice pentru toate căile de expunere relevante nu a putut fi finalizată pe baza informațiilor care figurează în dosar.

               (10)

               În plus, iprodionul este clasificat ca substanță cancerigenă categoria 2, în conformitate cu Regulamentul (CE) nr. 1272/2008 al Parlamentului European și al Consiliului (7), iar în concluzia autorității este indicat că iprodionul ar trebui clasificat ca substanță cancerigenă categoria 1B și ca substanță toxică pentru reproducere categoria 2. Pentru utilizările reprezentative avute în vedere, nivelurile de reziduuri depășesc valorile implicite prevăzute la articolul 18 alineatul (1) litera (b) din Regulamentul (CE) nr. 396/2005 al Parlamentului European și al Consiliului (8). În consecință, cerința stabilită la punctele 3.6.3 și 3.6.5 din anexa II la Regulamentul (CE) nr. 1107/2009 nu este îndeplinită.

               (11)

               Comisia a invitat solicitantul să își prezinte observațiile privind concluzia autorității și, în conformitate cu articolul 14 alineatul (1) al treilea paragraf din Regulamentul de punere în aplicare (UE) nr. 844/2012, privind proiectul de raport de reînnoire. Solicitantul și-a prezentat observațiile, care au fost examinate cu atenție.

               (12)

               Cu toate acestea, în pofida argumentelor prezentate de solicitant, aspectele problematice legate de substanță nu au putut fi eliminate.

               (13)

               Având în vedere riscurile identificate, nu s-a putut stabili, cu privire la una sau mai multe utilizări reprezentative ale cel puțin unui produs de protecție a plantelor, îndeplinirea criteriilor de aprobare prevăzute la articolul 4 din Regulamentul (CE) nr. 1107/2009. Prin urmare, este oportun să nu se reînnoiască aprobarea substanței iprodion, în conformitate cu articolul 20 alineatul (1) litera (b) din regulamentul menționat.

               (14)

               Statelor membre ar trebui să li se acorde timp pentru a retrage autorizațiile pentru produsele de protecție a plantelor care conțin iprodion.

               (15)

               În ceea ce privește produsele de protecție a plantelor care conțin iprodion, în cazul în care statele membre acordă o perioadă de grație în conformitate cu articolul 46 din Regulamentul (CE) nr. 1107/2009, respectiva perioadă ar trebui să expire cel târziu la 5 iunie 2018.

               (16)

               Regulamentul de punere în aplicare (UE) 2017/1511 al Comisiei (9) a prelungit data de expirare a substanței iprodion până la 31 octombrie 2018 pentru a permite ca procesul de reînnoire să fie finalizat înainte de expirarea aprobării substanței respective. Cu toate acestea, având în vedere faptul că a fost luată o decizie înainte de acest termen de expirare prelungit, prezentul regulament ar trebui să se aplice cât mai curând posibil.

               (17)

               Prezentul regulament nu exclude prezentarea unei noi cereri pentru aprobarea substanței iprodion, în temeiul articolului 7 din Regulamentul (CE) nr. 1107/2009.

               (18)

               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

         ADOPTĂ PREZENTUL REGULAMENT:
   Articolul 1
   Nereînnoirea aprobării substanței active
   Nu se reînnoiește aprobarea substanței active iprodion.
   Articolul 2
   Modificarea Regulamentului de punere în aplicare (UE) nr. 540/2011
   În partea A a anexei la Regulamentul de punere în aplicare (UE) nr. 540/2011, se elimină rândul 50 referitor la iprodion.
   Articolul 3
   Măsuri tranzitorii
   Statele membre retrag autorizațiile acordate pentru produsele de protecție a plantelor care conțin iprodion ca substanță activă până cel târziu la 5 martie 2018.
   Articolul 4
   Perioada de grație
   Orice perioadă de grație acordată de statele membre în conformitate cu articolul 46 din Regulamentul (CE) nr. 1107/2009 este cât mai scurtă posibil și expiră cel târziu la 5 iunie 2018.
   Articolul 5
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 noiembrie 2017.

            Pentru Comisie

            Președintele

         Jean-Claude JUNCKER

      (1)  JO L 309, 24.11.2009, p. 1.

      (2)  Directiva 2003/31/CE a Comisiei din 11 aprilie 2003 de modificare a Directivei 91/414/CEE a Consiliului în vederea includerii substanțelor active 2,4-DB, beta-ciflutrin, ciflutrin, iprodion, linuron, hidrazidă maleică și pendimetalin (JO L 101, 23.4.2003, p. 3).

      (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

      (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

      (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

      (6)  EFSA (Autoritatea Europeană pentru Siguranța Alimentară), 2016. Conclusion on the peer review of the pesticide risk assessment of the active substance iprodione („Concluzia evaluării inter pares a riscului utilizării substanței active iprodion ca pesticid”). EFSA Journal 2016;14(11):4609, 31 pp. doi:10.2903/j.efsa.2016.4609.

      (7)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).

      (8)  Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (JO L 70, 16.3.2005, p. 1).

      (9)  Regulamentul de punere în aplicare (UE) 2017/1511 al Comisiei din 30 august 2017 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active 1-metilciclopropenă, beta-ciflutrin, clorotalonil, clorotoluron, cipermetrin, daminozid, deltametrin, dimetenamid-p, flufenacet, flurtamon, forclorfenuron, fostiazat, indoxacarb, iprodion, MCPA, MCPB, siltiofam, tiofanat-metil și tribenuron (JO L 224, 31.8.2017, p. 115).


title: Regulamentul de punere în aplicare (UE) 2018/256 al Comisiei din 20 februarie 2018 de modificare pentru a 281-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida

text:
               21.2.2018

               RO

               Jurnalul Oficial al Uniunii Europene

               L 48/39

         REGULAMENTUL DE PUNERE ÎN APLICARE (UE) 2018/256 AL COMISIEI
   din 20 februarie 2018
   de modificare pentru a 281-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida (1), în special articolul 7 alineatul (1) litera (a) și articolul 7a alineatul (5),
   întrucât:

               (1)

               Anexa I la Regulamentul (CE) nr. 881/2002 conține lista persoanelor, a grupurilor și a entităților cărora li se aplică înghețarea fondurilor și a resurselor economice în temeiul regulamentului menționat.

               (2)

               La 14 februarie 2018, Comitetul de sancțiuni al Consiliului de Securitate al Organizației Națiunilor Unite a decis să modifice o mențiune de pe lista sa de persoane, grupuri și entități cărora ar trebui să li se aplice înghețarea fondurilor și a resurselor economice. Prin urmare, anexa I la Regulamentul (CE) nr. 881/2002 ar trebui modificată în consecință,

         ADOPTĂ PREZENTUL REGULAMENT:
   Articolul 1
   Anexa I la Regulamentul (CE) nr. 881/2002 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 februarie 2018.

            Pentru Comisie,

            Pentru Președinte,

            Șeful Serviciului Instrumente de Politică Externă

      (1)  JO L 139, 29.5.2002, p. 9.

      ANEXĂ
      În anexa I la Regulamentul (CE) nr. 881/2002, rubrica „Djamel Lounici (alias Jamal Lounici). Adresa: Algeria. Data nașterii: 1.2.1962. Locul nașterii: Alger, Algeria. Cetățenia: algeriană. Alte informații: (a) numele tatălui este Abdelkader, iar numele mamei este Johra Birouh; (b) s-a întors din Italia în Algeria, unde își are reședința din noiembrie 2008; (c) ginere al lui Othman Deramchi. Data desemnării menționată la articolul 2a alineatul (4) litera (b): 16.1.2004” se înlocuiește cu următorul text:

         „Djamel Lounici (alias Jamal Lounici). Adresa: Algeria. Data nașterii: 1.2.1962. Locul nașterii: Alger, Algeria. Cetățenie: algeriană. Alte informații: (a) numele tatălui este Abdelkader, iar numele mamei este Johra Birouh; (b) s-a întors din Franța în Algeria, unde își are reședința din septembrie 2008. Data desemnării menționată la articolul 7d alineatul (2) litera (i): 16.1.2004.”


title: Regulamentul de punere în aplicare (UE) 2018/260 al Comisiei din 21 februarie 2018 de închidere a anchetei privind posibila eludare a măsurilor antidumping instituite prin Regulamentul de punere în aplicare (UE) nr. 1008/2011 al Consiliului, astfel cum a fost modificat prin Regulamentul de punere în aplicare (UE) nr. 372/2013, asupra importurilor de transpalete manuale și de componente de bază ale acestora, originare din Republica Populară Chineză, prin importuri expediate din Vietnam, indiferent dacă au fost sau nu declarate ca fiind originare din Vietnam

text:
               22.2.2018

               RO

               Jurnalul Oficial al Uniunii Europene

               L 49/16

         REGULAMENTUL DE PUNERE ÎN APLICARE (UE) 2018/260 AL COMISIEI
   din 21 februarie 2018
   de închidere a anchetei privind posibila eludare a măsurilor antidumping instituite prin Regulamentul de punere în aplicare (UE) nr. 1008/2011 al Consiliului, astfel cum a fost modificat prin Regulamentul de punere în aplicare (UE) nr. 372/2013, asupra importurilor de transpalete manuale și de componente de bază ale acestora, originare din Republica Populară Chineză, prin importuri expediate din Vietnam, indiferent dacă au fost sau nu declarate ca fiind originare din Vietnam
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) (denumit în continuare „regulamentul de bază”), în special articolul 13 alineatul (3) și articolul 14 alineatul (5),
   întrucât:
   1.   PROCEDURA

   1.1.   Anchetele anterioare și măsurile existente

               (1)

               În iulie 2005, prin Regulamentul (CE) nr. 1174/2005 (2), Consiliul a instituit o taxă antidumping definitivă la importurile de transpalete manuale și la componentele de bază ale acestora (denumite în continuare „transpalete manuale”) originare din Republica Populară Chineză (denumită în continuare „RPC” sau „China”). Măsurile au constat într-o taxă antidumping ad valorem cuprinsă între 7,6 % și 46,7 % (denumite în continuare „măsurile inițiale”).

               (2)

               În iulie 2008, prin Regulamentul (CE) nr. 684/2008 (3), în urma unei reexaminări intermediare parțiale ex officio efectuată în temeiul articolului 11 alineatul (3) din regulamentul de bază, Consiliul a precizat domeniul de aplicare a măsurilor și a exclus de la aplicarea măsurilor antidumping inițiale anumite produse, precum elevatoare, stivuitoare, platforme de ridicare și paletizoare cu sistem de cântărire, care au fost considerate ca fiind diferite de transpaletele manuale din pricina caracteristicilor, a funcțiilor și a utilizărilor finale specifice ale acestora.

               (3)

               În iunie 2009, în urma unei anchete privind eludarea unor măsuri în vigoare efectuată în temeiul articolului 13 din regulamentul de bază, Consiliul a extins prin Regulamentul (CE) nr. 499/2009 (4) taxa antidumping definitivă aplicabilă „tuturor celelalte societăți” instituită prin Regulamentul (CE) nr. 1174/2005 la transpaletele manuale expediate din Thailanda, indiferent dacă acestea sunt declarate ca fiind originare din Thailanda sau nu.

               (4)

               În octombrie 2011, în urma unei reexaminări în perspectiva expirării măsurilor efectuate în temeiul articolului 11 alineatul (2) din regulamentul de bază, Consiliul a instituit prin Regulamentul de punere în aplicare (UE) nr. 1008/2011 (5) o taxă antidumping definitivă la importurile de transpalete manuale originare din RPC.

               (5)

               În aprilie 2013, în urma unei reexaminări intermediare efectuate în temeiul articolului 11 alineatul (3) din regulamentul de bază, Consiliul a modificat, prin Regulamentul de punere în aplicare (UE) nr. 372/2013 (6), Regulamentul de punere în aplicare (UE) nr. 1008/2011 și a instituit un nivel al taxei de 70,8 % aplicabil tuturor importurilor în Uniune de transpalete manuale originare din RPC.

               (6)

               În septembrie 2014, în urma unei reexaminări în ceea ce privește un nou exportator, efectuată în temeiul articolului 11 alineatul (4) din regulamentul de bază, Comisia Europeană (denumită în continuare „Comisia”) a modificat, prin Regulamentul de punere în aplicare (UE) nr. 946/2014 (7), Regulamentul (UE) nr. 1008/2011, instituind un nivel individual al taxei de 54,1 % pentru importurile de transpalete manuale provenind de la Ningbo Logitrans Handling Equipment Co.

               (7)

               În august 2016, în urma unei anchete privind eludarea unor măsuri în vigoare efectuată în temeiul articolului 13 din regulamentul de bază, Comisia a extins prin Regulamentul de punere în aplicare (UE) 2016/1346 (8) taxele antidumping definitive în vigoare la importurile de transpalete manuale ușor modificate care conțin un sistem de indicare a greutății neintegrat în șasiu (brațele furcii) originare din RPC.

               (8)

               În noiembrie 2017, în urma unei alte reexaminări în perspectiva expirării măsurilor efectuate în temeiul articolului 11 alineatul (2) din regulamentul de bază, Comisia a instituit prin Regulamentul de punere în aplicare (UE) 2017/2206 (9) o taxă antidumping definitivă la importurile de transpalete manuale originare din RPC.

               (9)

               Măsurile în vigoare în prezent constau într-o taxă antidumping definitivă la importurile de transpalete manuale și de componente de bază ale acestora originare din RPC, constând dintr-o taxă ad valorem stabilită la 70,8 %.

         1.2.   Solicitarea

               (10)

               Comisia a primit, în temeiul articolului 13 alineatul (3) și al articolului 14 alineatul (5) din regulamentul de bază, o cerere de anchetare a unei posibile eludări a măsurilor antidumping instituite asupra unor transpalete manuale și a componentelor de bază ale acestora, originare din RPC, prin importuri expediate din Vietnam, indiferent dacă au fost sau nu declarate ca fiind originare din Vietnam, și de supunere a acestor importuri la înregistrare.

               (11)

               Cererea a fost depusă la data de 6 iunie 2017 de către doi producători din Uniune de transpalete manuale și componente de bază ale acestora, Toyota Material Handling Manufacturing Sweden AB și de PR Industrial S.r.l. (denumiți în continuare „solicitanții”).

               (12)

               Cererea conținea suficiente elemente de probă prima facie privind existența unei modificări a configurației schimburilor comerciale dintre Uniune, RPC și Vietnam, care părea să fie rezultatul unei practici, al unui proces sau al unei activități pentru care nu exista un alt motiv întemeiat sau o altă justificare economică suficiente decât instituirea taxei, și anume reexpedierea produsului în cauză via Vietnam către Uniune după ce acesta a făcut obiectul unor operațiuni de asamblare în Vietnam. Solicitarea conținea suficiente elemente de probă prima facie care arătau că aceste operațiuni de asamblare constituiau o eludare, întrucât componentele chinezești reprezentau mai mult de 60 % din valoarea totală a produsului asamblat, iar valoarea adăugată în timpul operațiunii de asamblare reprezenta mai puțin de 25 % din costul de fabricație.

               (13)

               Mai mult, cererea conținea suficiente elemente de probă prima facie care indicau faptul că practica descrisă mai sus a compromis efectele corective ale măsurilor antidumping în vigoare, atât în ceea ce privește cantitățile cât și prețurile, precum și că prețurile produsului vizat de anchetă au făcut obiectul unui dumping în comparație cu valoarea normală stabilită anterior pentru produsul în cauză.

         1.3.   Produsul în cauză și produsul care face obiectul anchetei

               (14)

               Produsul care face obiectul prezentei anchete este reprezentat de transpaletele manuale și de componentele de bază ale acestora, și anume șasiuri și sisteme hidraulice, încadrate în prezent la codurile NC ex 8427 90 00 și ex 8431 20 00, originare din Republica Populară Chineză. În sensul prezentului regulament, transpaletele manuale sunt căruțuri cu roți pe care sunt instalate brațe de furcă mobile pentru manipularea paletelor, proiectate pentru a fi împinse, trase și ghidate manual, pe suprafețe netede, plane, dure, de către un operator pedestru care acționează un braț articulat. Transpaletele manuale sunt proiectate exclusiv pentru ridicarea unei sarcini, prin acționarea brațului ca o pompă, până la o înălțime suficientă pentru a permite transportul și nu au nicio altă funcție sau utilizare suplimentară precum, de exemplu: (i) deplasarea și ridicarea sarcinilor pentru depunerea lor la o înălțime mai mare sau facilitarea stocării sarcinilor (elevatoare); (ii) stivuirea paletelor una peste alta (stivuitoare); (iii) ridicarea sarcinilor la nivelul de lucru (platforme de ridicare); sau (iv) ridicarea și cântărirea sarcinilor (paletizoare cu sistem de cântărire) (denumite în continuare „produsul în cauză”).

               (15)

               Produsul care face obiectul anchetei este același produs cu cel descris în considerentul anterior, însă expediat din Vietnam, indiferent dacă a fost sau nu declarat ca fiind originar din Vietnam, clasificat în prezent la aceleași coduri NC ca produsul vizat (denumit în continuare „produsul care face obiectul anchetei”).

               (16)

               Ancheta a arătat că transpaletele manuale și componentele de bază ale acestora, astfel cum sunt definite mai sus, exportate în Uniune din RPC și cele expediate din Vietnam prezintă aceleași caracteristici fizice și tehnice de bază, sunt destinate acelorași utilizări și, prin urmare, ar trebui considerate produse similare în sensul articolului 1 alineatul (4) din regulamentul de bază.

         1.4.   Deschiderea procedurii

               (17)

               După ce a constatat, în urma informării statelor membre, că există suficiente elemente de probă prima facie pentru deschiderea unei anchete în conformitate cu articolul 13 alineatul (3) și cu articolul 14 alineatul (5) din regulamentul de bază, Comisia a decis să efectueze o anchetă cu privire la o posibilă eludare a măsurilor antidumping instituite la importurile de transpalete manuale și de componente de bază ale acestora originare din China și să supună înregistrării importurile de transpalete manuale și de componente de bază ale acestora expediate din Vietnam, indiferent dacă acestea sunt sau nu declarate ca fiind originare din Vietnam.

               (18)

               Ancheta a fost deschisă prin Regulamentul de punere în aplicare (UE) 2017/1348 al Comisiei (10) (denumit în continuare „regulamentul de deschidere”).

         1.5.   Perioada de anchetă și perioada de raportare

               (19)

               Perioada de anchetă s-a desfășurat în intervalul cuprins între 1 ianuarie 2011 și 30 iunie 2017 (denumită în continuare „perioada de anchetă”). Au fost colectate date pentru perioada de anchetă pentru a cerceta, printre altele, presupusa modificare a configurației schimburilor comerciale rezultată în urma instituirii măsurilor și a creșterii taxei antidumping definitive prin Regulamentul de punere în aplicare (UE) nr. 372/2013, precum și existența unei practici, a unui proces sau a unei activități pentru care nu există un alt motiv întemeiat sau o altă justificare economică suficiente decât instituirea taxei. Pentru perioada de raportare, cuprinsă între 1 iulie 2016 și 30 iunie 2017 (denumită în continuare „perioada de raportare”), au fost colectate date mai detaliate, pentru a se examina dacă importurile au compromis efectul corectiv al măsurilor în vigoare în ceea ce privește prețurile și/sau cantitățile, precum și existența dumpingului.

         1.6.   Ancheta

               (20)

               Comisia a informat oficial autoritățile din RPC și Vietnam, producătorii-exportatori și comercianții din aceste țări, importatorii din Uniune cunoscuți ca fiind interesați și industria Uniunii cu privire la deschiderea anchetei. Au fost trimise chestionare producătorilor/exportatorilor din RPC și din Vietnam cunoscuți de către Comisie sau care și-au manifestat interesul în termenele stabilite în considerentul 15 din regulamentul de deschidere. De asemenea, au fost trimise chestionare și importatorilor din Uniune.

               (21)

               Comisia a oferit părților interesate posibilitatea de a-și face cunoscut punctul de vedere în scris și de a solicita să fie audiate în termenul prevăzut în regulamentul de deschidere.

               (22)

               Trei societăți din Vietnam, dintre care una nu începuse încă să producă transpalete manuale în cursul perioadei de anchetă, și patru importatori neafiliați s-au făcut cunoscuți.

               (23)

               Două societăți vietnameze au trimis răspunsuri la chestionar și au solicitat scutirea de la eventuala extindere a măsurilor, în conformitate cu articolul 13 alineatul (4) din regulamentul de bază.

               (24)

               Patru importatori neafiliați din Uniune au furnizat răspunsuri la chestionar.

               (25)

               S-au efectuat vizite de verificare la sediile următoarelor societăți din Vietnam:

                           —

                           Vietmachine Producing and Trading Co., Ltd, și

                           —

                           D&D Technologies Co., Ltd.

         2.   REZULTATELE ANCHETEI

   2.1.   Considerații generale

               (26)

               În conformitate cu articolul 13 alineatul (1) din regulamentul de bază, evaluarea unei eventuale eludări ar trebui să fie efectuată analizându-se, în mod succesiv:

                           —

                           dacă a existat o modificare a configurației schimburilor comerciale între RPC și Uniune,

                           —

                           dacă această modificare a decurs dintr-o practică, dintr-un proces sau dintr-o activitate pentru care nu exista altă motivație suficientă sau justificare economică decât instituirea măsurilor antidumping în vigoare,

                           —

                           dacă au existat elemente de probă pentru a dovedi existența unui prejudiciu sau compromiterea efectelor corective ale măsurilor antidumping în vigoare în ceea ce privește prețurile și/sau cantitățile produsului care face obiectul anchetei și

                           —

                           dacă au existat elemente de probă care să ateste existența dumpingului în raport cu valorile normale stabilite anterior pentru produsul în cauză.

               (27)

               În ancheta actuală, întrucât elementele de probă prima facie furnizate de solicitanți în cerere au atras atenția asupra operațiunilor de asamblare efectuate în Vietnam, Comisia a analizat mai precis dacă au fost îndeplinite criteriile prevăzute la articolul 13 alineatul (2) din regulamentul de bază, și anume:

                           —

                           dacă operațiunea de asamblare a început sau s-a intensificat semnificativ de la sau chiar înainte de începerea anchetei antidumping și dacă componentele în cauză provin din țara care face obiectul măsurilor și

                           —

                           dacă respectivele componente constituie minimum 60 % din valoarea totală a componentelor produsului asamblat și dacă valoarea adăugată a componentelor încorporate în cursul operațiunii de asamblare sau de încheiere depășea 25 % din costurile de fabricație.

               (28)

               Informațiile privind vânzările la export transmise de către cele două societăți vietnameze au fost coerente cu datele disponibile în baza de date Comext (11) privind importurile din Vietnam de produs care face obiectul anchetei. Prin urmare, s-a considerat că aceste societăți au fost singurii exportatori ai produsului care face obiectul anchetei din Vietnam către Uniune în cursul perioadei de raportare.

         2.2.   Condiția prevăzută la articolul 13 alineatul (2) litera (a): începerea sau intensificarea substanțială a operațiunilor

               (29)

               Pentru ambele societăți, volumul vânzărilor pe piața Uniunii a crescut constant în perioada cuprinsă între anul 2013, când taxa antidumping definitivă a fost majorată la 70,8 % prin Regulamentul de punere în aplicare (UE) nr. 372/2013, și perioada de raportare. Volumul vânzărilor ambelor societăți pe piața Uniunii în cursul acestei perioade a crescut de peste trei ori. Înaintea anului 2013, volumul exportat de societățile respective către piața Uniunii era neglijabil sau inexistent. În paralel, exporturile din China către piața Uniunii de produs care face obiectul anchetei au scăzut în mod semnificativ, cu 65 %. Prin urmare, s-a concluzionat că există o modificare a configurației schimburilor comerciale dintre Uniune și RPC, pe de o parte, și dintre Uniunea Europeană și Vietnam, pe de altă parte și că, prin urmare, condiția prevăzută la articolul 13 alineatul (2) litera (a) din regulamentul de bază a fost îndeplinită.

         2.3.   Condițiile prevăzute la articolul 13 alineatul (2) litera (b): criteriul de 60 % și criteriul de 25 %

               (30)

               În conformitate cu articolul 13 alineatul (2) litera (b) din regulamentul de bază, în scopul stabilirii existenței unei eludări, Comisia trebuia să verifice că componentele utilizate în operațiunea de asamblare din țările care fac obiectul măsurilor au constituit minimum 60 % din valoarea totală a componentelor produsului asamblat și că valoarea adăugată a componentelor încorporate nu a depășit 25 % din costul de fabricație.

         (i)   Primul criteriu: 60 % din valoarea totală a componentelor care constituie produsul asamblat

               (31)

               Pentru ambele societăți care au cooperat, s-a constatat că componentele care provin din țara care face obiectul măsurilor nu au constituit minimum 60 % din valoarea totală a componentelor produsului asamblat.

               (32)

               Prin urmare, operațiunile de asamblare efectuate de societățile vietnameze care au cooperat la anchetă nu pot fi considerate drept eludare în sensul articolului 13 alineatul (2) din regulamentul de bază.

         (ii)   Al doilea criteriu: 25 % din valoarea adăugată a componentelor încorporate

               (33)

               Întrucât ancheta a arătat că nu a fost îndeplinit criteriul de 60 % și că operațiunea de asamblare nu poate fi considerată drept eludare în sensul articolului 13 alineatul (2) din regulamentul de bază, nu s-a considerat necesar să se examineze acest criteriu.

         2.4.   Condițiile prevăzute la articolul 13 alineatul (2) litera (c): compromiterea efectelor corective ale taxei și dovada existenței dumpingului

               (34)

               Întrucât ancheta a arătat că nu a fost îndeplinit criteriul de 60 % și că operațiunea de asamblare nu poate fi considerată drept eludare în sensul articolului 13 alineatul (2) din regulamentul de bază, nu s-a considerat necesar să se examineze aceste aspecte.

               (35)

               Întrucât cele două societăți care au făcut obiectul anchetei reprezintă 100 % din importurile din Vietnam efectuate în cursul perioadei de raportare, nu s-a putut stabili că măsurile în vigoare care vizează China sunt eludate prin importuri expediate din Vietnam.

         3.   ÎNCHIDEREA ANCHETEI

               (36)

               Având în vedere constatările menționate în considerentele 30-32, prezenta anchetă antieludare ar trebui să fie închisă. Prin urmare, practica de înregistrare a importurilor de transpalete manuale și de componente esențiale ale acestora prin importuri expediate din Vietnam, indiferent dacă au fost declarate sau nu ca fiind originare din Vietnam, instituită prin regulamentul de deschidere, ar trebui să înceteze, iar regulamentul respectiv ar trebui abrogat.

               (37)

               Părțile interesate au fost informate cu privire la faptele și considerațiile esențiale care stau la baza intenției Comisiei de a închide ancheta și li s-a oferit posibilitatea de a prezenta observații. Observațiile primite nu au fost în măsură să modifice concluziile de mai sus.

               (38)

               Măsurile prevăzute în prezentul regulament sunt conforme cu opinia comitetului înființat prin articolul 15 alineatul (1) din Regulamentul (UE) 2016/1036,

         ADOPTĂ PREZENTUL REGULAMENT:
   Articolul 1
   Se închide ancheta deschisă prin Regulamentul de punere în aplicare (UE) 2017/1348 pentru a stabili dacă importurile în Uniune de transpalete manuale și de componente de bază ale acestora, și anume șasiurile și sistemele hidraulice, originare din Republica Populară Chineză, încadrate în prezent la codurile NC ex 8427 90 00 și ex 8431 20 00 și expediate din Vietnam, indiferent dacă au fost sau nu declarate ca fiind originare din Vietnam (codurile TARIC 8427900013 și 8431200013) eludează măsurile instituite prin Regulamentul de punere în aplicare (UE) nr. 1008/2011, astfel cum a fost modificat prin Regulamentul de punere în aplicare (UE) nr. 372/2013.
   Articolul 2
   Autoritățile vamale suspendă înregistrarea importurilor instituită în conformitate cu articolul 2 din Regulamentul de punere în aplicare (UE) 2017/1348.
   Articolul 3
   Regulamentul de punere în aplicare (UE) 2017/1348 se abrogă.
   Articolul 4
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 21 februarie 2018.

            Pentru Comisie

            Președintele

         Jean-Claude JUNCKER

      (1)  JO L 176, 30.6.2016, p. 21.

      (2)  Regulamentul (CE) nr. 1174/2005 al Consiliului din 18 iulie 2005 de instituire a unui drept antidumping definitiv și de percepere definitivă a dreptului provizoriu instituit la importurile de transpalete manuale și de componente de bază ale acestora originare din Republica Populară Chineză (JO L 189, 21.7.2005, p. 1).

      (3)  Regulamentul (CE) nr. 684/2008 al Consiliului din 17 iulie 2008 de precizare a obiectului măsurilor antidumping instituite prin Regulamentul (CE) nr. 1174/2005 la importurile de transpalete manuale și componente de bază ale acestora originare din Republica Populară Chineză (JO L 192, 19.7.2008, p. 1).

      (4)  Regulamentul (CE) nr. 499/2009 al Consiliului din 11 iunie 2009 de extindere a taxei antidumping definitive impuse prin Regulamentul (CE) nr. 1174/2005 pentru importurile de transpalete manuale și de componente de bază ale acestora originare din Republica Populară Chineză la importurile aceluiași produs expediat din Thailanda, indiferent dacă produsul este sau nu declarat ca originar din Thailanda (JO L 151, 16.6.2009, p. 1).

      (5)  Regulamentul de punere în aplicare (UE) nr. 1008/2011 al Consiliului din 10 octombrie 2011 de instituire a unei taxe antidumping definitive la importurile de transpalete manuale și componente de bază ale acestora originare din Republica Populară Chineză, astfel cum a fost extinsă la importurile de transpalete manuale și componente de bază ale acestora expediate din Thailanda, indiferent dacă acestea sunt declarate ca originare din Thailanda sau nu, în urma unei reexaminări în perspectiva expirării măsurilor, în temeiul articolului 11 alineatul (2) din Regulamentul (CE) nr. 1225/2009 (JO L 268, 13.10.2011, p. 1).

      (6)  Regulamentul de punere în aplicare (UE) nr. 372/2013 al Consiliului din 22 aprilie 2013 de modificare a Regulamentului de punere în aplicare (UE) nr. 1008/2011 de instituire a unei taxe antidumping definitive la importurile de transpalete manuale și componente de bază ale acestora originare din Republica Populară Chineză în urma unei reexaminări intermediare parțiale în conformitate cu articolul 11 alineatul (3) din Regulamentul (CE) nr. 1225/2009 (JO L 112, 24.4.2013, p. 1).

      (7)  Regulamentul de punere în aplicare (UE) nr. 946/2014 al Comisiei din 4 septembrie 2014 de modificare a Regulamentului de punere în aplicare (UE) nr. 1008/2011 al Consiliului de instituire a unei taxe antidumping definitive la importurile de transpalete manuale și componente de bază ale acestora originare din Republica Populară Chineză în urma unei reexaminări în ceea ce privește un „nou exportator” în temeiul articolului 11 alineatul (4) din Regulamentul (CE) nr. 1225/2009 al Consiliului (JO L 265, 5.9.2014, p. 7).

      (8)  Regulamentul de punere în aplicare (UE) 2016/1346 al Comisiei din 8 august 2016 de extindere a taxei antidumping definitive instituită prin Regulamentul de punere în aplicare (UE) nr. 1008/2011 al Consiliului, astfel cum a fost modificat prin Regulamentul de punere în aplicare (UE) nr. 372/2013 al Consiliului, asupra importurilor de transpalete manuale și componente de bază ale acestora, originare din Republica Populară Chineză, la importurile de transpalete manuale ușor modificate originare din Republica Populară Chineză (JO L 214, 9.8.2016, p. 1).

      (9)  Regulamentul de punere în aplicare (UE) 2017/2206 al Comisiei din 29 noiembrie 2017 de instituire a unei taxe antidumping definitive la importurile de transpalete manuale și componente de bază ale acestora originare din Republica Populară Chineză în urma unei reexaminări efectuate în perspectiva expirării măsurilor în temeiul articolului 11 alineatul (2) din Regulamentul (UE) 2016/1036 al Parlamentului European și al Consiliului (JO L 314, 30.11.2017, p. 12).

      (10)  Regulamentul de punere în aplicare (UE) 2017/1348 al Comisiei din 19 iulie 2017 de deschidere a unei anchete privind posibila eludare a măsurilor antidumping instituite prin Regulamentul de punere în aplicare (UE) nr. 1008/2011 al Consiliului, astfel cum a fost modificat prin Regulamentul de punere în aplicare (UE) nr. 372/2013, asupra importurilor de transpalete manuale și de componente de bază ale acestora, originare din Republica Populară Chineză, prin importuri expediate din Vietnam, indiferent dacă au fost sau nu declarate ca fiind originare din Vietnam, și de supunere a acestor importuri la înregistrare (JO L 188, 20.7.2017, p. 1).

      (11)  Comext este o bază de date privind statisticile de comerț exterior gestionată de Eurostat.


title: Regulamentul de punere în aplicare (UE) 2018/565 al Consiliului din 12 aprilie 2018 privind punerea în aplicare a Regulamentului (UE) nr. 359/2011 privind măsuri restrictive împotriva anumitor persoane, entități și organisme având în vedere situația din Iran

text:
               13.4.2018

               RO

               Jurnalul Oficial al Uniunii Europene

               L 95/1

         REGULAMENTUL DE PUNERE ÎN APLICARE (UE) 2018/565 AL CONSILIULUI
   din 12 aprilie 2018
   privind punerea în aplicare a Regulamentului (UE) nr. 359/2011 privind măsuri restrictive împotriva anumitor persoane, entități și organisme având în vedere situația din Iran
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 359/2011 al Consiliului din 12 aprilie 2011 privind măsuri restrictive împotriva anumitor persoane, entități și organisme având în vedere situația din Iran (1), în special articolul 12 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 12 aprilie 2011, Consiliul a adoptat Regulamentul (UE) nr. 359/2011.

               (2)

               Pe baza reexaminării Deciziei 2011/235/PESC a Consiliului (2), Consiliul a decis că măsurile restrictive prevăzute în respectiva decizie ar trebui prelungite până la 13 aprilie 2019.

               (3)

               Consiliul a ajuns, de asemenea, la concluzia că rubricile referitoare la 29 de persoane și o entitate incluse pe lista din anexa I la Regulamentul (UE) nr. 359/2011 ar trebui actualizate.

               (4)

               Anexa I la Regulamentul (UE) nr. 359/2011 ar trebui modificată în consecință,

         ADOPTĂ PREZENTUL REGULAMENT:
   Articolul 1
   Anexa I la Regulamentul (UE) nr. 359/2011 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Luxemburg, 12 aprilie 2018.

            Pentru Consiliu

            Președintele

         T. DONCHEV

      (1)  JO L 100, 14.4.2011, p. 1.

      (2)  Decizia 2011/235/PESC a Consiliului din 12 aprilie 2011 privind măsuri restrictive îndreptate împotriva anumitor persoane și entități având în vedere situația din Iran (JO L 100, 14.4.2011, p. 51).

      ANEXĂ
      Rubricile următoare înlocuiesc rubricile corespunzătoare din lista persoanelor fizice și juridice, a entităților și organismelor prevăzută în anexa I la Regulamentul (UE) nr. 359/2011:

         „Persoane

                     Nume

                     Informații de identificare

                     Motive

                     Data includerii pe listă

                     1.

                     AHMADI-MOQADDAM Esmail

                     Locul nașterii: Teheran (Iran)
                     Data nașterii: 1961

                     Fost consilier principal pe probleme de securitate al șefului Statului-Major General al Forțelor Armate. Fost șef al Poliției Naționale a Iranului din 2005 până la începutul lui 2015. Forțele aflate sub comanda acestuia au condus atacuri violente asupra protestatarilor pașnici și un atac nocturn violent asupra internatelor Universității din Teheran la 15 iunie 2009. În prezent director al Centrului iranian de sprijinire a poporului yemenit.

                     12.4.2011

                     3.

                     ARAGHI (ERAGHI) Abdollah

                     Fost șef adjunct al Forțelor terestre ale IRGC. A fost răspunzător în mod direct de represiunile împotriva protestatarilor pe tot parcursul verii anului 2009.

                     12.4.2011

                     9.

                     NAQDI Mohammad-Reza

                     Locul nașterii: Najaf (Irak)
                     Data nașterii: aproximativ 1952

                     Șef adjunct al IRGC pentru afaceri culturale și sociale. Fost comandant al Basij. În calitate de comandant al forțelor Basij ale IRGC, Naqdi a fost responsabil sau complice la abuzurile comise de acestea la sfârșitul anului 2009, inclusiv reacția violentă la protestele care au avut loc în decembrie 2009, în ziua Ashura, care au provocat 15 morți și arestarea a sute de protestatari. Înaintea numirii sale în postul de comandant al forțelor Basij în octombrie 2009, Naqdi a fost șef al unității de informații a Basij, responsabil de interogarea persoanelor arestate în timpul represiunii postelectorale.

                     12.4.2011

                     10.

                     RADAN Ahmad-Reza

                     Locul nașterii: Isfahan (Iran)
                     Data nașterii: 1963

                     Acesta a fost responsabil de Centrul pentru studii strategice al Forțelor de Aplicare a Legii din Iran, un organism afiliat poliției naționale. Fost șef al Centrului de studii strategice al Poliției, fost adjunct al șefului Poliției Naționale Iraniene până în iunie 2014. Ca adjunct al șefului Poliției Naționale din 2008, Radan a fost responsabil de agresiunile fizice, crimele și arestările și reținerile arbitrare îndreptate împotriva protestatarilor, comise de forțele de poliție. În prezent comandant al IRGC, responsabil de formarea forțelor «antiteroriste» irakiene.

                     12.4.2011

                     11.

                     RAJABZADEH Azizollah

                     Fost șef al Organizației pentru atenuarea efectelor dezastrului de la Teheran (TDMO). Fost șef al Poliției din Teheran (până în ianuarie 2010).
                     În calitate de comandant al Forțelor de aplicare a legii din teritoriul lărgit al Teheranului, Azizollah Rajabzadeh este funcționarul cu cel mai înalt grad acuzat în cazurile de abuzuri de la Centrul de detenție Kahrizak.

                     12.4.2011

                     12.

                     SAJEDI-NIA Hossein

                     Comandant adjunct al operațiunilor poliției. Fost șef al poliției din Teheran, fost adjunct al șefului Poliției Naționale a Iranului, responsabil de operațiunile poliției. Este responsabil de coordonarea, pentru Ministerul Internelor, a operațiunilor de represiune în capitala iraniană.

                     12.4.2011

                     13.

                     TAEB Hossein

                     Locul nașterii: Teheran
                     Data nașterii: 1963

                     Șef al Serviciului de informații al IRGC. Fost comandant adjunct al IRGC însărcinat cu informațiile. Fost comandant al Basij până în octombrie 2009. Forțele aflate sub comanda sa au participat la agresiuni fizice în masă, crime, rețineri și la torturarea protestatarilor pașnici.

                     12.4.2011

                     16.

                     HADDAD Hassan (alias: Hassan ZAREH DEHNAVI)

                     Fost responsabil adjunct pe probleme de siguranță în cadrul Tribunalului Revoluționar din Teheran. Fost judecător, Tribunalul Revoluționar din Teheran, secția 26. A răspuns de cazurile deținuților legate de criza postelectorală și a amenințat în repetate rânduri familiile deținuților pentru a le reduce la tăcere. A contribuit la emiterea ordinelor de detenție către Centrul de detenție Kahrizak. În noiembrie 2014, rolul său în moartea deținuților a fost recunoscut oficial de autoritățile iraniene.

                     12.4.2011

                     21.

                     MOHSENI-EJEI Gholam-Hossein

                     Locul nașterii: Ejiyeh
                     Data nașterii: circa 1956

                     Membru al Consiliului Oportunităților. Procuror general al Iranului din septembrie 2009 și șef adjunct și purtător de cuvânt al Procuraturii. Fost ministru al informațiilor pe parcursul alegerilor din 2009. În timp ce ocupa postul de ministru al informațiilor, pe parcursul alegerilor din 2009, agenți de informații aflați sub comanda sa au fost responsabili de reținerea, torturarea și obținerea de mărturii false sub presiune din partea a sute de activiști, jurnaliști, disidenți și politicieni reformiști. Mai mult, personalități politice au fost obligate să facă mărturii false în cursul unor interogatorii insuportabile care au inclus torturi, abuzuri, șantaj și amenințarea membrilor familiei.

                     12.4.2011

                     26.

                     SHARIFI Malek Adjar (alias: SHARIFI Malek Ajdar)

                     Judecător la Curtea Supremă, șef al secției 43. Fost șef al Parchetului din Azerbaidjanul de est. A fost responsabil de procesul lui Sakineh Mohammadi-Ashtiani.

                     12.4.2011

                     28.

                     YASAGHI Ali-Akbar

                     Judecător la Curtea Supremă, șef al secției 44. Director general adjunct al Fundației Setad-e Dieh. Fost judecător-șef, Tribunalul Revoluționar din Mashhad. Sub jurisdicția sa, procesele s-au desfășurat sumar și în sesiuni închise, fără a se ține seama de drepturile de bază ale acuzatului. Întrucât hotărârile privind executarea au fost emise în masă, sentințele de condamnare la moarte au fost pronunțate fără a se respecta în mod corespunzător procedurile corecte de audiere.

                     12.4.2011

                     32.

                     ZANJIREI Mohammad-Ali

                     Consilier principal al șefului și fost șef-adjunct al Organizației Închisorilor din Iran, responsabil pentru abuzuri și privarea de drepturi în centrele de detenție. A ordonat transferul a numeroși deținuți în izolare.

                     12.4.2011

                     33.

                     ABBASZADEH-MESHKINI Mahmoud

                     Consilier în cadrul Consiliului pentru Drepturile Omului. Fost secretar al Consiliului pentru Drepturile Omului. Fost guvernator al provinciei Ilam. Fost director politic al Ministerului Internelor. În calitate de șef al Comitetului articolului 10 instituit prin Legea privind activitățile partidelor și grupurilor politice, a fost responsabil cu autorizarea demonstrațiilor și a altor evenimente publice, precum și cu înregistrarea partidelor politice.
                     În 2010, a suspendat activitățile a două partide politice reformiste având legături cu Mousavi – Frontul de participare al Iranului islamic și Organizația mujahedină a revoluției islamice.
                     Începând din 2009, a interzis în mod constant și continuu toate adunările cu caracter neguvernamental, refuzând prin urmare respectarea dreptului constituțional de a protesta și provocând arestarea a numeroși demonstranți pașnici și nerespectarea libertății de întrunire.
                     De asemenea, în 2009, nu a permis opoziției să organizeze o ceremonie de comemorare a persoanelor ucise în protestele împotriva alegerilor prezidențiale.

                     10.10.2011

                     34.

                     AKBARSHAHI Ali-Reza

                     Fost director general al Cartierului general iranian pentru controlul drogurilor (cunoscut și sub numele de Cartier general antinarcotice). Fost comandant al forțelor de poliție din Teheran. Sub conducerea sa, forțele de poliție s-au făcut vinovate de utilizarea violenței extrajudiciare împotriva suspecților în timpul arestării și al detenției înaintea prezentării în fața instanței. De asemenea, forțele de poliție din Teheran au fost implicate în raiduri asupra căminelor Universității din Teheran în iunie 2009, în cursul cărora, potrivit unei comisii a Majlis iraniene, peste 100 de studenți au fost răniți de poliție și de Basij. În prezent, șef al poliției feroviare.

                     10.10.2011

                     36.

                     AVAEE Seyyed Ali-Reza (alias: AVAEE Seyyed Alireza)

                     Ministrul justiției. Fost director al biroului de anchete speciale. Până în iulie 2016, adjunct al ministrului internelor și șef al registrului public. Consultant al Tribunalului Disciplinar pentru Judecători din aprilie 2014. Fost președinte al Procuraturii Teheranului. În această calitate, a fost responsabil pentru încălcarea drepturilor omului, arestări arbitrare, refuzul respectării drepturilor prizonierilor și o creștere a numărului de execuții.

                     10.10.2011

                     40.

                     HABIBI Mohammad Reza

                     Șef de birou în cadrul Ministerului Justiției în Yazd. Fost procuror-adjunct al Isfahan. Complice la procedurile care au refuzat un proces echitabil acuzaților – precum Abdollah Fathi, executat în mai 2011, în urma ignorării de către Habibi a dreptului de a fi audiat și a problemelor de sănătate mintală ale acestuia în timpul procesului său din martie 2010. Prin urmare, Habibi este complice la o încălcare gravă a dreptului la respectarea garanțiilor procedurale, contribuind la utilizarea excesivă a pedepsei cu moartea într-un număr tot mai mare de cazuri și la o creștere puternică a numărului de execuții de la începutul anului 2011.

                     10.10.2011

                     45.

                     JOKAR Mohammad Saleh

                     Adjunct pentru Afaceri Parlamentare al Gărzii revoluționare. Din 2011 până în 2016 a fost vicepreședinte al Parlamentului provinciei Yazd și membru al Comitetului parlamentar pentru securitate națională și politică externă. Fost comandant al Forțelor Studențești Basij.
                     În calitatea de comandant al Forțelor Studențești Basij, a fost implicat în mod activ în reprimarea protestelor din școli și universități și în arestarea extrajudiciară a activiștilor și jurnaliștilor.

                     10.10.2011

                     48.

                     MAHSOULI Sadeq (alias: MAHSULI Sadeq)

                     Locul nașterii: Oroumieh (Iran)
                     Data nașterii: 1959/60

                     Consultant al fostului președinte Mahmoud Ahmadinejad și actual membru al Consiliului Oportunităților și șef adjunct al Frontului Perseverenței. Ministru al bunăstării și al securității sociale între 2009 și 2011. Ministru al internelor până în august 2009. În calitate de ministru al internelor, Mahsouli a deținut autoritatea asupra tuturor forțelor de poliție, a agenților de securitate ai Ministerului Internelor și a agenților în civil. Forțele aflate sub comanda sa au fost responsabile pentru atacurile împotriva căminelor Universității din Teheran din 14 iunie 2009 și pentru torturarea studenților în subsolul ministerului (faimosul nivel 4 de la subsol). La centrul de detenție Kahrizak, condus de poliție sub controlul lui Mahsouli, s-au săvârșit abuzuri grave împotriva altor protestatari.

                     10.10.2011

                     50.

                     OMIDI Mehrdad (alias: Reza; OMIDI Reza

                     Șef al secției VI a poliției, departamentul de investigații. Fost șef al serviciilor de informații în cadrul poliției iraniene. Fost șef al unității pentru criminalitatea informatică a poliției iraniene. Este responsabil pentru mii de anchete și pentru punerea sub acuzare a reformiștilor și a opozanților politici utilizatori ai internetului. Prin urmare, este responsabil pentru ordonarea unor încălcări grave ale drepturilor omului în represiunea împotriva persoanelor care solicită apărarea drepturilor lor legitime, inclusiv a libertății de exprimare.

                     10.10.2011

                     51.

                     SALARKIA Mahmoud

                     Fost director al clubului de fotbal «Persepolis» din Teheran

                     Fost șef al Comisiei pentru petrol și transport din Primăria Teheran. Adjunct al procurorului-general al Teheranului pentru probleme legate de închisori în timpul reprimării din 2009.
                     În calitate de adjunct al procurorului-general al Teheranului pentru probleme legate de închisori, a fost direct răspunzător pentru numeroase mandate de arestare împotriva protestatarilor și activiștilor pașnici nevinovați. Numeroase rapoarte ale apărătorilor drepturilor omului arată că, la ordinul acestuia, practic tuturor persoanelor arestate nu li s-a permis nicio formă de comunicare, nu au avut acces la avocat sau la familii și nu au cunoscut capetele de acuzare, pentru intervale de timp diferite, deseori în condiții echivalente dispariției forțate. Deseori familiile acestora nu au fost informate cu privire la arestare.

                     10.10.2011

                     53.

                     TALA Hossein (alias: TALA Hosseyn)

                     Primar al Eslamshahr. Fost membru al parlamentului iranian. Fost guvernator general («Farmandar») al provinciei Teheran până în septembrie 2010, a fost responsabil pentru intervenția forțelor de poliție și, prin urmare, pentru reprimarea demonstrațiilor. În decembrie 2010, a fost premiat pentru rolul său în represiunea postelectorală.

                     10.10.2011

                     54.

                     TAMADDON Morteza (alias: TAMADON Morteza)

                     Locul nașterii: Shahr Kord-Isfahan
                     Data nașterii: 1959

                     Fost șef al Consiliului provincial de securitate publică al Teheranului. Fost guvernator general IRGC al provinciei Teheran. În calitatea sa de guvernator și de șef al Consiliului provincial de securitate publică al Teheranului, acesta poartă răspunderea generală pentru toate activitățile de represiune întreprinse de IRGC în provincia Teheran, inclusiv reprimarea protestelor politice începând din iunie 2009. În prezent membru al Consiliului Universității Tehnologice Khajeh Nasireddin Tusi.

                     10.10.2011

                     55.

                     ZEBHI Hossein

                     Judecător la Curtea Supremă. Fost adjunct al procurorului-general al Iranului. Acesta este responsabil de mai multe cazuri judiciare legate de protestele postelectorale.

                     10.10.2011

                     59.

                     BAKHTIARI Seyyed Morteza

                     Locul nașterii: Mashad (Iran)
                     Data nașterii: 1952

                     Custode adjunct al altarului Imamului Reza. Fost funcționar al Tribunalului special pentru personalul administrativ. Fost ministru al justiției între 2009 și 2013. În timpul mandatului său de ministru al justiției, condițiile în închisorile iraniene s-au degradat, ajungând mult sub standardele internaționale acceptate, iar relele tratamente ale deținuților au avut o largă răspândire. În plus, a jucat un rol-cheie în amenințarea și hărțuirea diasporei iraniene, prin anunțarea înființării unei instanțe speciale care să se ocupe în mod exclusiv de iranienii care trăiesc în afara țării. De asemenea, a prezidat asupra unei creșteri acute a numărului de execuții în Iran, inclusiv execuții secrete neanunțate de guvern și execuții pentru infracțiuni legate de droguri.

                     10.10.2011

                     60.

                     Doctor HOSSEINI Mohammad (alias: Doctor HOSSEYNI Seyyed Mohammad; Seyed, Sayyed și Sayyid)

                     Locul nașterii: Rafsanjan, Kerman
                     Data nașterii: 1961

                     Consilier al fostului președinte Mahmoud Ahmadinejad și purtător de cuvânt pentru gruparea politică radicală YEKTA. Fost ministru al culturii și orientării islamice (2009-2013). Fost membru al IRGC, a fost complice la represiunea împotriva jurnaliștilor.

                     10.10.2011

                     69.

                     MORTAZAVI Seyyed Solat

                     Locul nașterii: Farsan, Tchar Mahal-o-Bakhtiari (Sud) – (Iran)
                     Data nașterii: 1967

                     Fost primar al celui de al doilea oraș ca mărime din Iran, Mashad, în care au loc cu regularitate execuții publice. Fost ministru adjunct al internelor însărcinat cu afacerile politice. A fost responsabil pentru conducerea represiunii la adresa persoanelor care s-au exprimat în apărarea drepturilor lor legitime, inclusiv a libertății de exprimare. Numit ulterior șef al Comitetului Electoral Iranian pentru alegerile parlamentare din 2012 și pentru alegerile prezidențiale din 2013.

                     23.3.2012

                     73.

                     FAHRADI, Ali

                     Șef adjunct al Inspectoratului pentru afaceri juridice și inspecție publică din Ministerul Justiției din Teheran. Fost procuror al Karaj. Responsabil de încălcări grave ale drepturilor omului, inclusiv de instrumentarea unor procese în care se pronunță condamnarea la moarte. Pe parcursul mandatului său de procuror, numărul execuțiilor în regiunea Karaj a fost ridicat.

                     23.3.2012

                     75.

                     RAMEZANI Gholamhossein

                     Din 2011, director al informațiilor din cadrul Ministerului Apărării; din noiembrie 2009 până în martie 2011: comandant în cadrul Serviciilor de informații din Pasdaran; din martie 2008 până în noiembrie 2009: comandant adjunct în cadrul Serviciilor de informații din Pasdaran; din aprilie 2006 până în martie 2008: șeful Serviciului de protecție și de informații din Pasdaran. Implicat în reprimarea libertății de exprimare, inclusiv prin asocierea cu cei responsabili de arestarea bloggerilor/jurnaliștilor în 2004; se relatează că ar fi avut un rol în reprimarea protestelor postelectorale din 2009.

                     23.3.2012

                     82.

                     SARAFRAZ Mohammad (Dr) (alias: Haj-agha Sarafraz)

                     Locul nașterii: Teheran
                     Data nașterii: aproximativ 1963
                     Reședință: Teheran Loc de muncă: sediul IRIB și PressTV, Teheran

                     Fost membru al Consiliului suprem privind spațiul cibernetic. Fost președinte al Societății de Radiodifuziune și Televiziune a Republicii Islamice Iran (IRIB). Fost președinte al IRIB World Service și Press TV, responsabil pentru toate deciziile legate de programare. Strâns asociat aparatului de securitate al statului. Sub conducerea lui, Press TV, împreună cu IRIB, a colaborat cu serviciile de securitate iraniene și cu procurorii pentru a difuza mărturii forțate ale deținuților, inclusiv aceea a jurnalistului și realizatorului de film iraniano-canadian Maziar Bahari, în cadrul programului săptămânal «Iranul azi». Autoritatea independentă de reglementare a media OFCOM a amendat Press TV în UK cu 100 000  GBP pentru difuzarea mărturiei lui Bahari în 2011, mărturie filmată în închisoare, obținută prin constrângerea lui Bahari. Prin urmare, Sarafraz este asociat încălcării dreptului la respectarea garanțiilor procedurale și la un proces echitabil.

                     12.3.2013

               Entități

                     Nume

                     Informații de identificare

                     Motive

                     Data includerii pe listă

                     1.

                     Poliția informatică

                     Amplasament: Teheran, Iran
                     Site: http://www.cyberpolice.ir

                     Poliția informatică iraniană, înființată în ianuarie 2011, este o unitate a poliției Republicii Islamice Iran, care de atunci și până în 2015 a fost condusă de Esmail Ahmadi-Moqaddam (înscris pe listă). Ahmadi-Moqaddam a subliniat că Poliția informatică se va ocupa de grupările antirevoluționare și disidente care s-au folosit de rețele sociale pe internet în 2009 pentru a genera proteste împotriva realegerii președintelui Mahmoud Ahmadinejad. În ianuarie 2012, Poliția informatică a emis noi orientări pentru internet cafe-uri, conform cărora utilizatorii trebuie să ofere informații personale care vor fi păstrate șase luni de proprietarii internet cafe-urilor, precum și o evidență a site-urilor internet vizitate. De asemenea, potrivit regulilor, proprietarii de internet cafe-uri trebuie să instaleze sisteme de televiziune cu circuit închis și să păstreze înregistrările timp de șase luni. Aceste noi reguli pot crea un registru pe care autoritățile îl pot folosi pentru a-i urmări pe activiști sau pe oricine este considerat o amenințare la adresa securității naționale.
                     În iunie 2012, mass-media iraniană a raportat faptul că Poliția informatică va iniția măsuri de reprimare a rețelelor virtuale private (VPN). La 30 octombrie 2012, Poliția informatică l-a arestat pe bloggerul Sattar Beheshti, fără mandat, pentru «acțiuni împotriva securității naționale pe rețele sociale și Facebook». Beheshti criticase guvernul iranian pe blogul său. Beheshti a fost găsit mort în celulă la 3 noiembrie 2012 și se crede că a fost torturat până la moarte de către autoritățile Poliției informatice.

                     12.3.2013”


title: Regulamentul de punere în aplicare (UE) 2018/1025 al Comisiei din 19 iulie 2018 de modificare a Regulamentului (CE) nr. 1210/2003 al Consiliului privind anumite restricții specifice în relațiile economice și financiare cu Irak

text:
               20.7.2018

               RO

               Jurnalul Oficial al Uniunii Europene

               L 184/1

         REGULAMENTUL DE PUNERE ÎN APLICARE (UE) 2018/1025 AL COMISIEI
   din 19 iulie 2018
   de modificare a Regulamentului (CE) nr. 1210/2003 al Consiliului privind anumite restricții specifice în relațiile economice și financiare cu Irak
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1210/2003 al Consiliului din 7 iulie 2003 privind anumite restricții specifice în relațiile economice și financiare cu Irak și de abrogare a Regulamentului (CE) nr. 2465/96 (1), în special articolul 11 litera (b),
   întrucât:

               (1)

               Anexa III la Regulamentul (CE) nr. 1210/2003 cuprinde lista organismelor publice, a corporațiilor și a agențiilor, a persoanelor fizice și juridice, a organismelor și a entităților fostului guvern irakian care, în temeiul regulamentului menționat, fac obiectul înghețării fondurilor și resurselor economice care se aflau în afara Irakului la data de 22 mai 2003.

               (2)

               La 13 iulie 2018, Comitetul pentru sancțiuni al Consiliului de Securitate al Organizației Națiunilor Unite a hotărât să elimine două mențiuni de pe lista persoanelor sau a entităților cărora ar trebui să li se aplice înghețarea fondurilor și a resurselor economice.

               (3)

               Prin urmare, anexa III la Regulamentul (CE) nr. 1210/2003 ar trebui modificată în consecință,

         ADOPTĂ PREZENTUL REGULAMENT:
   Articolul 1
   Anexa III la Regulamentul (CE) nr. 1210/2003 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în ziua următoare datei publicării sale în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 iulie 2018.

            Pentru Comisie,

            Pentru Președinte,

            Șeful Serviciului Instrumente de Politică Externă

      (1)  JO L 169, 8.7.2003, p. 6.

      ANEXĂ

         În anexa III, următoarele mențiuni se elimină:

                                 „62.

                                 IRAQI LIFE INSURANCE COMPANY. Adrese: (a) Aqaba Bin Nafie Square, P.O. Box 989, Baghdad, Iraq; (b) P.O. Box 989, Karradah Al Sharkiya, Baghdad, Iraq.”

                                 „96.

                                 NATIONAL INSURANCE COMPANY [IRAQ]. Adrese: (a) Khullani Street, P.O. Box 248, Baghdad, Iraq; (b) Aman Building, Khullani Square, Baghdad, Iraq.”


title: Regulamentul de punere în aplicare (UE) 2018/1026 al Comisiei din 19 iulie 2018 privind prețul minim de vânzare pentru laptele praf degresat pentru a douăzeci și doua invitație parțială de participare la licitație în cadrul procedurii de licitație deschise prin Regulamentul de punere în aplicare (UE) 2016/2080

text:
               20.7.2018

               RO

               Jurnalul Oficial al Uniunii Europene

               L 184/3

         REGULAMENTUL DE PUNERE ÎN APLICARE (UE) 2018/1026 AL COMISIEI
   din 19 iulie 2018
   privind prețul minim de vânzare pentru laptele praf degresat pentru a douăzeci și doua invitație parțială de participare la licitație în cadrul procedurii de licitație deschise prin Regulamentul de punere în aplicare (UE) 2016/2080
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
   având în vedere Regulamentul de punere în aplicare (UE) 2016/1240 al Comisiei din 18 mai 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește intervenția publică și ajutorul pentru depozitarea privată (2), în special articolul 32,
   întrucât:

               (1)

               Regulamentul de punere în aplicare (UE) 2016/2080 al Comisiei (3) a deschis vânzările de lapte praf degresat prin procedură de licitație.

               (2)

               Având în vedere ofertele primite pentru a douăzeci și doua invitație parțială de participare la licitație, este necesar să se stabilească un preț minim de vânzare.

               (3)

               Comitetul pentru organizarea comună a piețelor agricole nu a emis un aviz în termenul stabilit de președinte,

         ADOPTĂ PREZENTUL REGULAMENT:
   Articolul 1
   În ceea ce privește a douăzeci și doua invitație parțială de participare la licitație pentru vânzările de lapte praf degresat în cadrul procedurii de licitație deschise prin Regulamentul de punere în aplicare (UE) 2016/2080, pentru care perioada în care trebuiau depuse oferte s-a încheiat la 17 iulie 2018, prețul minim de vânzare este 112,50 EUR/100 kg.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 iulie 2018.

            Pentru Comisie,

            Pentru Președinte,

         Jerzy PLEWA

            Director general

            Direcția Generală Agricultură și Dezvoltare Rurală

      (1)  JO L 347, 20.12.2013, p. 671.

      (2)  JO L 206, 30.7.2016, p. 71.

      (3)  Regulamentul de punere în aplicare (UE) 2016/2080 al Comisiei din 25 noiembrie 2016 de deschidere a vânzărilor de lapte praf degresat prin procedură de licitație (JO L 321, 29.11.2016, p. 45).


title: Regulamentul de punere în aplicare (UE) 2018/1060 al Comisiei din 26 iulie 2018 de reînnoire a aprobării substanței active trifloxistrobin în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  27.7.2018

                  RO

                  Jurnalul Oficial al Uniunii Europene

                  L 190/3

         REGULAMENTUL DE PUNERE ÎN APLICARE (UE) 2018/1060 AL COMISIEI
         din 26 iulie 2018
         de reînnoire a aprobării substanței active trifloxistrobin în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 20 alineatul (1),
         întrucât:

                     (1)

                     Prin Directiva 2003/68/CE (2) a Comisiei, substanța trifloxistrobin a fost inclusă ca substanță activă în anexa I la Directiva 91/414/CEE (3) a Consiliului.

                     (2)

                     Substanțele active incluse în anexa I la Directiva 91/414/CEE sunt considerate că au fost aprobate în temeiul Regulamentului (CE) nr. 1107/2009 și sunt menționate în partea A a anexei la Regulamentul de punere în aplicare (UE) nr. 540/2011 al Comisiei (4).

                     (3)

                     Aprobarea substanței active trifloxistrobin, în condițiile menționate în partea A din anexa la Regulamentul de punere în aplicare (UE) nr. 540/2011, expiră la 31 iulie 2018.

                     (4)

                     A fost depusă o cerere de reînnoire a aprobării substanței trifloxistrobin în conformitate cu articolul 1 din Regulamentul de punere în aplicare (UE) nr. 844/2012 al Comisiei (5), în termenul prevăzut la articolul respectiv.

                     (5)

                     Solicitantul a transmis dosarele suplimentare necesare în conformitate cu articolul 6 din Regulamentul de punere în aplicare (UE) nr. 844/2012. Statul membru raportor a constatat că cererea este completă.

                     (6)

                     Statul membru raportor, în colaborare cu statul membru coraportor, a pregătit un raport de evaluare a reînnoirii aprobării, pe care l-a transmis Autorității Europene pentru Siguranța Alimentară (denumită în continuare „autoritatea”) și Comisiei la data de 29 septembrie 2016.

                     (7)

                     Autoritatea a transmis solicitantului și statelor membre raportul de evaluare a reînnoirii aprobării în vederea formulării de observații și a transmis Comisiei observațiile primite. De asemenea, autoritatea a pus dosarul suplimentar rezumativ la dispoziția publicului.

                     (8)

                     La 19 septembrie 2017, autoritatea a comunicat Comisiei concluzia (6) sa cu privire la posibilitatea ca trifloxistrobinul să îndeplinească criteriile de aprobare prevăzute la articolul 4 din Regulamentul (CE) nr. 1107/2009. La 23 martie 2018, Comisia a prezentat proiectul de raport privind reînnoirea aprobării substanței trifloxistrobin Comitetului permanent pentru plante, animale, produse alimentare și hrană pentru animale.

                     (9)

                     Solicitantului i s-a oferit posibilitatea de a prezenta observații cu privire la proiectul de raport privind reînnoirea aprobării.

                     (10)

                     În cazul uneia sau al mai multor utilizări reprezentative ale cel puțin unui produs de protecție a plantelor care conține substanța activă, s-a constatat îndeplinirea criteriilor de aprobare prevăzute la articolul 4 din Regulamentul (CE) nr. 1107/2009.

                     (11)

                     În consecință, este adecvat să se reînnoiască aprobarea substanței trifloxistrobin.

                     (12)

                     Evaluarea riscurilor în contextul reînnoirii aprobării substanței trifloxistrobin se bazează pe un număr limitat de utilizări reprezentative, care, totuși, nu restricționează utilizările pentru care pot fi autorizate produsele de protecție a plantelor care conțin trifloxistrobin. Prin urmare, este adecvat să nu se mențină restricția utilizării doar ca fungicid.

                     (13)

                     Cu toate acestea, în conformitate cu articolul 14 alineatul (1) din Regulamentul (CE) nr. 1107/2009 coroborat cu articolul 6 din același regulament și având în vedere cunoștințele științifice și tehnice actuale, este necesară includerea anumitor condiții și restricții. În special, ar trebui să se solicite informații de confirmare suplimentare.

                     (14)

                     Prin urmare, Regulamentul de punere în aplicare (UE) nr. 540/2011 ar trebui modificat în consecință.

                     (15)

                     Ținând seama de faptul că aprobarea actuală a substanței trifloxistrobin expiră la 31 iulie 2018, prezentul regulament ar trebui să intre în vigoare cât mai curând posibil.

                     (16)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Reînnoirea aprobării substanței active
            Aprobarea substanței active trifloxistrobin se reînnoiește conform specificațiilor din anexa I.

            Articolul 2
            Modificarea Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrarea în vigoare și data aplicării
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Se aplică de la 1 august 2018.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 26 iulie 2018.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  Directiva 2003/68/CE a Comisiei din 11 iulie 2003 de modificare a Directivei 91/414/CEE a Consiliului în vederea includerii substanțelor active trifloxistrobin, carfentrazon-etil, mezotrion, fenamidon și izoxaflutol (JO L 177, 16.7.2003, p. 12).

            (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

            (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            (6)  EFSA Journal 2017;15(9):4980. Document disponibil online la adresa: www.efsa.europa.eu

            ANEXA I

                        Denumire comună, numere de identificare

                        Denumire IUPAC

                        Puritate (1)

                        Data aprobării

                        Expirarea aprobării

                        Dispoziții specifice

                        Trifloxistrobin
                        Nr. CAS 141517-21-7
                        Nr. CIPAC 617

                        Metil (E)-metoxiimino-{(E)-α-[1-(α,α,α-trifluoro-m-tolil)etiliden aminooxil]-o-tolil}acetat

                        ≥ 975 g/kg
                        AE 1344136 (max. 4 g/kg)

                        1 august 2018

                        31 iulie 2033

                        În vederea punerii în aplicare a principiilor uniforme prevăzute la articolul 29 alineatul (6) din Regulamentul (CE) nr. 1107/2009, se ține seama de concluziile raportului de reînnoire privind substanța trifloxistrobin, în special de apendicele I și II la acesta.
                        În cadrul acestei evaluări generale, statele membre acordă o atenție deosebită:

                                    —

                                    protejării apelor subterane, atunci când substanța este aplicată în regiuni vulnerabile din punctul de vedere al solului și/sau al condițiilor climatice;

                                    —

                                    protejării organismelor acvatice, a albinelor și a păsărilor piscivore și mamiferelor.

                              Dacă este cazul, condițiile de utilizare includ măsuri de atenuare a riscurilor.
                        Solicitantul transmite Comisiei, statelor membre și autorității informații care să confirme următoarele:

                                    1.

                                    relevanța metaboliților care pot apărea în apele subterane, ținând seama de orice clasificare relevantă pentru trifloxistrobin, în conformitate cu Regulamentul (CE) nr. 1272/2008 al Parlamentului European și al Consiliului (2), în special ca substanță toxică pentru reproducere de categoria 2.

                                    2.

                                    efectul proceselor de tratare a apei asupra naturii reziduurilor prezente în apele de suprafață și în apele subterane, atunci când apele de suprafață sau subterane sunt captate pentru a fi utilizate ca apă potabilă.

                              Solicitantul transmite informațiile solicitate la punctul 1, în termen de un an de la publicarea, pe site-ul web al Agenției Europene pentru Produse Chimice (ECHA), a avizului adoptat de Comitetul pentru evaluarea riscurilor al ECHA, în conformitate cu articolul 37 alineatul (4) din Regulamentul (CE) nr. 1272/2008 cu privire la trifloxistrobin.
                        Solicitantul transmite informațiile solicitate la punctul 2 în termen de doi ani de la data la care un document de orientare privind evaluarea efectului proceselor de tratare a apei asupra naturii reziduurilor prezente în apele de suprafață și în apele subterane este făcut public de către Comisie.

               (1)  Detalii suplimentare privind identitatea și specificațiile substanței active se află în raportul de examinare.

               (2)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).

            ANEXA II
            Anexa la Regulamentul de punere în aplicare (UE) nr. 540/2011 se modifică după cum urmează:

                        1.

                        În partea A, rubrica 59 referitoare la trifloxistrobin se elimină.

                        2.

                        În partea B, se adaugă următoarea rubrică:

                                    Nr.

                                    Denumire comună, numere de identificare

                                    Denumire IUPAC

                                    Puritate (1)

                                    Data aprobării

                                    Expirarea aprobării

                                    Dispoziții specifice

                                    „124

                                    Trifloxistrobin
                                    Nr. CAS 141517-21-7
                                    Nr. CIPAC 617

                                    Metil (E)-metoxiimino-{(E)-α-[1-(α,α,α-trifluoro-m-tolil)etiliden aminooxil]-o-tolil}acetat

                                    ≥ 975 g/kg
                                    AE 1344136 (max. 4 g/kg)

                                    1 august 2018

                                    31 iulie 2033

                                    În vederea punerii în aplicare a principiilor uniforme prevăzute la articolul 29 alineatul (6) din Regulamentul (CE) nr. 1107/2009, se ține seama de concluziile raportului de reînnoire privind substanța trifloxistrobin, în special de apendicele I și II la acesta.
                                    În cadrul acestei evaluări generale, statele membre acordă o atenție deosebită:

                                                —

                                                protejării apelor subterane, atunci când substanța este aplicată în regiuni vulnerabile din punctul de vedere al solului și/sau al condițiilor climatice;

                                                —

                                                protejării organismelor acvatice, a albinelor și a păsărilor piscivore și mamiferelor.

                                          Dacă este cazul, condițiile de utilizare includ măsuri de atenuare a riscurilor.
                                    Solicitantul transmite Comisiei, statelor membre și autorității informații care să confirme următoarele:

                                                1.

                                                relevanța metaboliților care pot apărea în apele subterane, ținând seama de orice clasificare relevantă pentru trifloxistrobin, în conformitate cu Regulamentul (CE) nr. 1272/2008, în special ca substanță toxică pentru reproducere de categoria 2;

                                                2.

                                                efectul proceselor de tratare a apei asupra naturii reziduurilor prezente în apele de suprafață și în apele subterane, atunci când apele de suprafață sau subterane sunt captate pentru a fi utilizate ca apă potabilă.

                                          Solicitantul transmite informațiile solicitate la punctul 1, în termen de un an de la publicarea, pe site-ul web al Agenției Europene pentru Produse Chimice (ECHA), a avizului adoptat de Comitetul pentru evaluarea riscurilor al ECHA, în conformitate cu articolul 37 alineatul (4) din Regulamentul (CE) nr. 1272/2008 cu privire la trifloxistrobin.
                                    Solicitantul transmite informațiile solicitate la punctul 2 în termen de doi ani de la data la care un document de orientare privind evaluarea efectului proceselor de tratare a apei asupra naturii reziduurilor prezente în apele de suprafață și în apele subterane este făcut public de către Comisie.”

               (1)  Detalii suplimentare privind identitatea și specificațiile substanței active se află în raportul de examinare.


title: Regulamentul de punere în aplicare (UE) 2018/1130 al Comisiei din 13 august 2018 de aprobare a cipermetrinului ca substanță activă existentă destinată utilizării în produsele biocide din tipul de produs 18 (Text cu relevanță pentru SEE.)

text:
                  14.8.2018

                  RO

                  Jurnalul Oficial al Uniunii Europene

                  L 205/8

         REGULAMENTUL DE PUNERE ÎN APLICARE (UE) 2018/1130 AL COMISIEI
         din 13 august 2018
         de aprobare a cipermetrinului ca substanță activă existentă destinată utilizării în produsele biocide din tipul de produs 18
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 89 alineatul (1) al treilea paragraf,
         întrucât:

                     (1)

                     Regulamentul delegat (UE) nr. 1062/2014 al Comisiei (2) stabilește o listă a substanțelor active existente care urmează să fie evaluate în vederea unei eventuale aprobări pentru utilizare în produse biocide. Lista respectivă include substanța cipermetrin.

                     (2)

                     Cipermetrinul a fost evaluat în vederea utilizării în produse din tipul de produs 18, „Insecticide, acaricide și produse pentru combaterea altor artropode”, descris în anexa V la Regulamentul (UE) nr. 528/2012.

                     (3)

                     Belgia a fost desemnată ca stat membru raportor și autoritatea sa competentă responsabilă cu evaluarea a transmis raportul de evaluare împreună cu recomandările sale la 15 aprilie 2015.

                     (4)

                     În conformitate cu articolul 7 alineatul (2) din Regulamentul delegat (UE) nr. 1062/2014, avizul Agenției Europene pentru Produse Chimice a fost formulat la 5 mai 2017 de către Comitetul pentru produse biocide, luând în considerare concluziile autorității competente responsabile cu evaluarea (3).

                     (5)

                     Conform avizului menționat, este de așteptat ca produsele biocide din tipul de produs 18 care conțin cipermetrin să respecte criteriile prevăzute la articolul 19 alineatul (1) litera (b) din Regulamentul (UE) nr. 528/2012, dacă sunt respectate anumite specificații și condiții referitoare la utilizarea lor.

                     (6)

                     Prin urmare, este oportun să se aprobe utilizarea cipermetrinului în produsele biocide din tipul de produs 18, sub rezerva respectării anumitor specificații și condiții.

                     (7)

                     În plus, a fost identificată necesitatea de a investiga în continuare potențialul de perturbator endocrin al cipermetrinului într-un studiu efectuat de către Comisie pentru pregătirea evaluării impactului cu privire la mai multe opțiuni de stabilire a criteriilor de identificare a perturbatorilor endocrini (4). O evaluare a proprietăților potențiale de perturbator endocrin ale cipermetrinului va fi efectuată, de asemenea, în contextul Regulamentului (CE) nr. 1107/2009 al Parlamentului European și al Consiliului (5), concluziile acesteia fiind preconizate înainte de sfârșitul anului 2018. În funcție de rezultatele evaluării, Comisia va lua în considerare necesitatea de a revizui aprobarea utilizării cipermetrinului ca substanță activă în produsele biocide în conformitate cu articolul 15 din Regulamentul (UE) nr. 528/2012.

                     (8)

                     Ar trebui să se permită trecerea unei perioade de timp rezonabile până la aprobarea unei substanțe active, pentru a permite părților interesate să se pregătească în vederea îndeplinirii noilor cerințe.

                     (9)

                     Măsurile prevăzute în prezentul regulament sunt conforme cu avizul Comitetului permanent pentru produse biocide,

               ADOPTĂ PREZENTUL REGULAMENT:

            Articolul 1
            Se aprobă substanța cipermetrin ca substanță activă destinată utilizării în produsele biocide din tipul de produs 18, sub rezerva respectării specificațiilor și a condițiilor prevăzute în anexă.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 august 2018.

                  Pentru Comisie

                  Președintele

               Jean-Claude JUNCKER

            (1)  JO L 167, 27.6.2012, p. 1.

            (2)  Regulamentul delegat (UE) nr. 1062/2014 al Comisiei din 4 august 2014 privind programul de lucru pentru examinarea sistematică a tuturor substanțelor active existente conținute de produsele biocide, menționat în Regulamentul (UE) nr. 528/2012 al Parlamentului European și al Consiliului (JO L 294, 10.10.2014, p. 1).

            (3)  Biocidal Products Committee (BPC) Opinion on the application for approval of the active substance Cypermethrin, Product type: PT 18 [Comitetul pentru produse biocide (BPC) Aviz privind cererea de aprobare a substanței active cipermetrin, Tip de produs: PT 18], ECHA/BPC/153/2017, adoptat la 5 mai 2017.

            (4)  COM(2016) 350 final.

            (5)  Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

            ANEXĂ

                        Denumire comună

                        Denumire IUPAC
                        Numere de identificare

                        Gradul minim de puritate a substanței active (1)

                        Data aprobării

                        Data de expirare a aprobării

                        Tip de produs

                        Condiții specifice

                        Cipermetrin

                        Denumire IUPAC:
                        Cipermetrin cis:trans 40:60; (RS)-α-ciano-3 fenoxibenzil-(1RS)-cis,trans-3-(2,2-diclorovinil)-2,2-dimetilciclopropan carboxilat
                        Nr. CE: 257-842-9
                        Nr. CAS: 52315-07-8

                        ≥ 92 % g/g
                        Raport de izomeri: cis:trans 40:60

                        1 iunie 2020

                        31 mai 2030

                        18

                        Autorizarea produselor biocide este supusă următoarelor condiții:

                                    1.

                                    Evaluarea produsului acordă o atenție deosebită expunerilor, riscurilor și eficacității aferente oricăror utilizări care fac obiectul unei cereri de autorizare, dar care nu sunt abordate în evaluarea efectuată la nivelul Uniunii a riscurilor determinate de substanța activă.

                                    2.

                                    Având în vedere riscurile identificate pentru utilizările evaluate, în cadrul evaluării produsului se acordă o atenție deosebită în ceea ce privește:

                                                (a)

                                                utilizatorii profesionali;

                                                (b)

                                                expunerea secundară a sugarilor și copiilor de vârstă mică;

                                                (c)

                                                apa de suprafață pentru:

                                                            (i)

                                                            aplicări de suprafață în spații închise; și

                                                            (ii)

                                                            aplicări pe pereți și perimetre în spații deschise din zone urbane;

                                                (d)

                                                solul pentru:

                                                            (i)

                                                            aplicări de suprafață în spații închise;

                                                            (ii)

                                                            aplicări pe pereți în spații deschise din zone urbane și rurale; și

                                                            (iii)

                                                            aplicări în perimetre din zone rurale;

                                                (e)

                                                sedimentele pentru:

                                                            (i)

                                                            aplicări de suprafață, bariere chimice și tratamentul crăpăturilor și a fisurilor în spații închise; și

                                                            (ii)

                                                            aplicări pe pereți și perimetre în spații deschise din zone urbane;

                                                (f)

                                                apa subterană pentru aplicări pe pereți și perimetre în zone urbane.

                                    3.

                                    Pentru produsele care pot lăsa reziduuri în alimente sau în hrana pentru animale, se verifică necesitatea de a stabili noi limite maxime de reziduuri (LMR) sau de a le modifica pe cele existente în conformitate cu Regulamentul (CE) nr. 470/2009 al Parlamentului European și al Consiliului (2) sau cu Regulamentul (CE) nr. 396/2005 al Parlamentului European și al Consiliului (3) și se iau orice măsuri adecvate de atenuare a riscurilor pentru a se garanta faptul că LMR aplicabile nu sunt depășite.

               (1)  Puritatea indicată în această coloană a fost gradul minim de puritate a substanței active evaluate. Substanța activă din produsul introdus pe piață poate avea o puritate egală sau diferită dacă s-a demonstrat că este echivalentă din punct de vedere tehnic cu substanța activă evaluată.

               (2)  Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor de reziduuri ale substanțelor farmacologic active din alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (JO L 152, 16.6.2009, p. 11).

               (3)  Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (JO L 70, 16.3.2005, p. 1).